**Kristoffer Morlandstø Skjerping** (født 4. mai 1993 i Bergen) er en norsk tidligere landeveissyklist som syklet for WorldTour-laget Cannondale-Garmin i 2015- og 2016-sesongen. Han la opp i november 2019.

Skjerping syklet tidligere for CK Sotra, før han meldte overgang til kontinentallaget Joker Merida fra sesongen 2012. I sin første sesong for laget tok han gull i gaterittet under NM i landeveissykling 2012.

Gjennombruddet
--------------

Skjerping hadde en tøff periode etter at han veltet i Tour de Normandie våren 2013. Men stortalentet kjempet tilbake og ble norgesmester i U23-klassen. Sitt definitive gjennombrudd fikk han i 2014, med flere toppresultater. I april tok han en sterk andreplass i U23-utgaven av vårklassikeren Flandern rundt. I august syklet Skjerping på det norske U23-laget i etapperittet Tour de l'Avenir («Fremtidens Tour»). Rittet, som uformelt blir kalt «Ungdommens Tour de France», blir regnet som et utstillingsvindu for kommende proffsyklister. Tross et sterkt felt på startstreken, klarte Skjerping å komme med i det avgjørende bruddet på den første etappen, og på oppløpet spurtet han inn til etappeseier. I Sykkel-VM i Ponferrada, september 2014, tok Skjerping bronse i en massespurt på fellesstarten for U23-rytter, etter at landsmannen Sven Erik Bystrøm hadde gått solo til gull. Det sterke norske laget dominerte rittet, med det Johan Kaggestad betegnet som *«...det beste U23-laget i verden»*.

Skjerpings sterke resultater førte til stor interesse fra flere sykkellag, både på prokontinental- og WorldTour-nivå. På en pressekonferanse i oktober 2014 ble det bekreftet at Skjerping hadde signert en toårs-kontrakt med Slipstream Sports, eieren av amerikanske WourldTour-laget Garmin-Sharp, som skiftet navn til Team Cannondale fra 2015-sesongen. Skjerping var i første omgang tiltenkt en rolle på klassikerlaget, med mulighet for å sykle de fleste store éndagsrittene. 

Da han ikke fikk fornyet kontrakt med Uno-X Pro Cycling Team foran 2020-sesongen valgte han å legge opp.

Meritter
--------

2012
Tyrifjorden rundt (Grand Prix Norefjell)
2.-plass, Ringerike Grand Prix
2013
Gull, U23-NM temporitt
9.-plass, Ringerike Grand Prix
2014
1. etappe, Tour de l'Avenir
Bronse, U23-VM i landeveisritt
2.-plass, Flandern rundt U23
2.-plass, Paris–Troyes
3.-plass, Ringerike Grand Prix
2016
1.-etappe Czech Cycling Tour (lagtempo)
2017
Bronse, NM tempo
5.-plass, Grand Prix de la Ville de Lillers
5.-plass, Grote Prijs Stad Zottegem
7.-plass, Tour de Bretagne
2018
Bronse, NM tempo
2019
Ringerike Grand Prix
Gylne Gutuer
7.-plass, Himmerland Rundt

Referanser
----------

1. 1 2  Procycling.no - *–Det har vært veldig skremmende. Jeg ser nå at jeg helt klart burde hatt en plan B*, besøkt 31. august 2020.
2. ↑  Gjesteinnlegg fra Joker Meridas Kristoffer Skjerping! Arkivert 16. oktober 2014 hos Wayback Machine. guttakruttsproteam, 26. mars 2012
3. ↑  Dette er «mini-Edvald», Nettavisen, 23. juni 2012
4. ↑  Stortalentets første NM-gull, Nettavisen, 22. juni 2012
5. ↑  Espen J. Lee (26.11.2014). «Skjerping: – Flandern henger høyt for meg». Procycling.no.
6. ↑  «Kaggestad: – Det er gigantisk. Vi har det beste U23-laget i verden». TV 2. 26. september 2014. Besøkt 17. oktober 2014.
7. ↑  «Skjerping klar for amerikansk profflag». Procycling.no. 17. oktober 2014. Besøkt 17. oktober 2014.

Eksterne lenker
---------------

* (en) Kristoffer Skjerping – kategori av bilder, video eller lyd på Commons Rediger på Wikidata
* Kristoffer Skjerping Arkivert 20. april 2015 hos Wayback Machine. — Profil hos Merida Rittranking
* (en) Kristoffer Skjerping – UCI Rediger på Wikidata

* (en) Kristoffer Skjerping – ProCyclingStats Rediger på Wikidata

* (en) Kristoffer Skjerping – Cycling Archives Rediger på Wikidata

* (en) Kristoffer Skjerping – Cycling Quotient Rediger på Wikidata

* (en) Kristoffer Skjerping – CycleBase Rediger på Wikidata
* Kristoffer Skjerping på Twitter